b'\n_START_ARTICLE_\nKarel Wurzbach\n_START_SECTION_\n\xc5\xbdivljenje in delo\n_START_PARAGRAPH_\nKarel Wurzbach je bil sin ljubljanskega odvetnika Maksimilija Wurzbacha in Jo\xc5\xbeefe r. Pinter (h\xc4\x8di ljubljanskega lectarja in sve\xc4\x8darja iz \xc5\xa0entjakobskega predmestja). Na Dunaju je doktoriral iz filozofije in iz prava. Med letoma 1861 in 1871 je bil poslanec v kranjskem de\xc5\xbeelnem zboru, kot predstavnik veleposestnikov. Med letoma 1861 in 1866 je bil namestnika de\xc5\xbeelnega glavarja, od leta 1866 do 1871 pa kranjski de\xc5\xbeelni glavar. Leta 1867 je bil v Ljubljani izvoljen v avstrijski dr\xc5\xbeavni zbor (do 1870). Od leta 1871 do 1872 je bil kranjski de\xc5\xbeelni predsednik. Leta 1872 je dobil baronski naziv. \xc4\x8ceprav je poudarjal, da je sloven\xc5\xa1\xc4\x8dina njegova materin\xc5\xa1\xc4\x8dina in je v de\xc5\xbeelnem zboru branil nekatere pravice slovenskega jezika, je bil odlo\xc4\x8den nasprotnik slovenskih narodnostnih te\xc5\xbeenj._NEWLINE_Njegov mlaj\xc5\xa1i brat je bil leksikograf Constantin von Wurzbach.'